PMIndiaData/PMIndiaSum huggingface dataset:
पंतप्रधानांनी कुशीनगर येथील महापरिनिर्वाण स्तूपाला भेट देऊन प्रार्थना केली

नवी दिल्ली, 16 मे 2022 पंतप्रधान नरेंद्र मोदी यांनी आज बुद्धपौर्णिमेनिमित्त उत्तरप्रदेशमध्ये कुशीनगर येथील महापरिनिर्वाण स्तूपाला भेट देऊन प्रार्थना केली. त्यापूर्वी पंतप्रधानांनी आज नेपाळमध्ये लुम्बिनी येथील भगवान बुद्ध यांच्या जन्मस्थळाला भेट दिली आणि मायादेवी मंदिरात प्रार्थना केली. नेपाळचे पंतप्रधान शेर बहादूर देऊबा यांच्यासह ते लुम्बिनी मठ परिसरात भारतीय आंतरराष्ट्रीय बौद्ध संस्कृती आणि वारसा केंद्राच्या बांधकामाच्या शीलान्यास समारंभात सहभागी झाले. पंतप्रधान मोदी नेपाळच्या पंतप्रधानांसह लुम्बिनी येथील आंतरराष्ट्रीय संमेलन केंद्र आणि ध्यान केंद्रात आयोजित 2566 व्या बुद्ध जयंती समारंभात सहभागी झाले. कुशीनगर येथील पायाभूत सुविधांना चालना देण्यासाठी सरकार अनेक प्रयत्न करत असल्याचे पंतप्रधानांनी आपल्या ट्विटर संदेशात म्हटले आहे. पंतप्रधान ट्विटर संदेशात म्हणाले, “ कुशीनगर येथील महापरिनिर्वाण स्तूपामध्ये प्रार्थना केली. या ठिकाणी अधिक पर्यटक आणि भाविकांना येता यावे यासाठी आमचे सरकार कुशीनगर येथील पायाभूत कामांना चालना देण्याचे अनेक प्रयत्न करत आहे.”
भागीरथी अम्मा यांच्या निधनाबद्दल पंतप्रधानांकडून शोक व्यक्त

आदरणीय भागीरथी अम्मा यांच्या निधनाबद्दल पंतप्रधान नरेंद्र मोदी यांनी शोक व्यक्त केला आहे. ट्विटरच्या माध्यमातून शोकभावना व्यक्त करताना पंतप्रधान म्हणतात, "माननीय भागीरथी अम्मा यांना आदरांजली. त्यांच्या जीवनप्रवासातून पुष्कळ काही शिकण्यासारखे आहे, विशेषतः नवीन गोष्टी शिकून घेण्याची त्यांना सदोदित असलेली तळमळ. त्यांच्या निधनाने व्यथित झालो आहे. त्यांचे आप्तेष्ट, मित्रपरिवार आणि प्रशंसकांच्या दुःखात मी सहभागी आहे. ॐ शांतिः ।"
गुरूपुरबच्या पवित्र प्रसंगी पंतप्रधानांच्या जनतेला शुभेच्छा

पंतप्रधान नरेंद्र मोदी यांनी गुरूपुरबच्या पवित्र प्रसंगी देशातील जनतेला शुभेच्छा दिल्या आहेत. “गुरूपुरबनिमित्त सर्वांना शुभेच्छा. आदरणीय गुरू नानक यांच्या प्रेरणादायी शिकवणीतून आपल्याला सम्रुद्ध आणि सौहार्दपूर्ण समाज घडविण्यासाठी मार्गदर्शन मिळते”, असे पंतप्रधानांनी म्हटले आहे. पी.आई .बी /बी. गोखले / मा.मयेकर
पंतप्रधानांनी केले अब्दुल कलाम स्मारकाचे उद्‌घाटन

डॉ. ए.पी.जे. अब्दुल कलाम स्मारकाचे उद्‌घाटन कलाम संदेश वाहिनीचा शुभारंभ रामेश्वरम ते अयोध्या ट्रेन; आणखी एक विकास प्रकल्प जनसभेला संबोधन पंतप्रधान नरेंद्र मोदी यांनी आज रामेश्वरम्‌ येथे डॉ. ए.पी.जे. अब्दुल कलाम स्मारकाचे उद्‌घाटन केले. कलाम स्थळ येथे त्यांनी डॉ. कलाम यांच्या पुतळयाचे अनावरण केले आणि त्यांनी पुष्पांजली वाहिली; त्यानंतर पंतप्रधानांनी डॉ. कलाम यांच्या कुटुंबियांसोबत संवाद साधला. पंतप्रधानांनी “कलाम संदेश वाहिनी” या प्रदर्शनी बस ला हिरवा कंदील दाखवला. ही बस देशभरातल्या विविध राज्यांमध्ये प्रवास करुन 15 ऑक्टोबर माजी राष्ट्रपती कलाम यांच्या जयंती दिनी नवी दिल्लीत राष्ट्रपती भवन येथे पोहोचेल. मोठया जनसभेमध्ये पंतप्रधानांनी नील क्रांती योजनेंतर्गंत पात्र लाभार्थ्यांना मंजूरी पत्रे वितरीत केली. मोदी यांनी त्यानंतर व्हिडिओ कॉन्फरन्सिंगच्या माध्यमातून रामेश्वरम्‌ ते अयोध्या या “श्रध्दा सेतू” नवीन एक्सप्रेस ट्रेनला हिरवा झेंडा दाखवला. त्यांनी हरित रामेश्वरम्‌ प्रकल्पाची रुपरेषा जारी केली. त्यांनी एनएच 87 वरील 9.5 किलोमीटरचा जोडरस्ता राष्ट्राला समर्पित केला. हा मार्ग मुकंन्दरायार छतिराम आणि अरीचलमलाई दरम्यान आहे. जनसमुदायाला संबोधित करताना पंतप्रधान म्हणाले की, रामेश्वरम हे संपूर्ण देशासाठी आध्यत्मिक केंद्र आहे, आणि आता हे डॉ. कलाम यांच्यामुळे देखील ओळखले जाईल. डॉ. कलाम यांच्यामध्ये रामेश्वरमचा साधेपणा, खोली आणि शांतता दिसायची. हे स्मारक डॉ. कलाम यांचे जीवन आणि कार्यपध्दतीचे उत्तमरित्या प्रदर्शन घडविते असे पंतप्रधान म्हणाले. तामिळनाडूच्या माजी मुख्यमंत्री डॉ. जे. जयललिता यांना श्रध्दांजली अर्पण करताना पंतप्रधान म्हणाले त्या अशा नेत्या आहेत ज्या नेहमीच आपल्या सगळयांच्या स्मरणात राहतील. ते पुढे म्हणाले की, त्या आता असत्या तर त्यांना खूप आनंद झाला असता आणि त्यांनी शुभेच्छा दिल्या असत्या. बंदर आणि लॉजिस्टिक्स क्षेत्रातील परिवर्तनाने भारताच्या विकासात अमूल्य योगदान प्रदान केले आहे. स्वच्छ भारत अभियानाविषयी बोलायचे झाले तर राज्यांमध्ये एक निकोप स्पर्धा सुरु आहे, असे मोदी म्हणाले. पंतप्रधानांनी सांगितले की, डॉ. कलाम यांनी भारतातील तरुणांना प्रेरणा दिली आहे. आजचा युवक प्रगतीची उंची गाठण्याचा प्रयत्न करतो आणि रोजगार निर्माता बनतो.
राष्ट्रकुल स्पर्धेमध्ये मुष्टियुद्धातील रौप्य पदक मिळविल्याबद्दल सागर अहलावत याचे पंतप्रधानांनी केले अभिनंदन

बर्मिंगहॅम येथे सुरु असलेल्या राष्ट्रकुल स्पर्धा 2022 मध्ये, पुरुषांच्या 92 किलोहून अधिक वजनी गटातील मुष्टियुद्ध स्पर्धेत रौप्यपदक मिळविल्याबद्दल सागर अहलावत याचे पंतप्रधान नरेंद्र मोदी यांनी अभिनंदन केले आहे. ट्वीट संदेशात पंतप्रधान म्हणाले; “उत्तम लढा दिलास सागर अहलावत! राष्ट्रकुल स्पर्धेत मुष्टियुद्ध प्रकारात रौप्य पदक मिळविल्याबद्दल त्याचे अभिनंदन. या क्रीडा प्रकारातील भारताच्या शक्तिशाली क्रीडापटूंपैकी हा एक क्रीडापटू आहे आणि त्याचे यश मुष्टीयोद्ध्यांच्या युवा पिढीला प्रेरणा देईल. आगामी काळात भारताची मान अभिमानाने उंचावणारी त्याची खेळी तो यापुढेही कायम ठेवेल हीच सदिच्छा. #Cheer4India”
अन्य मागासवर्गीयांच्या उप-वर्गीकरणाच्या तपासणीसाठी आयोग स्थापन करायला केंद्रीय मंत्रिमंडळाची मंजुरी

पंतप्रधान नरेंद्र मोदी यांच्या अध्यक्षतेखाली केंद्रीय मंत्रिमंडळाने अन्य मागासवर्गीयांच्या (ओबीसी) उप-वर्गीकरणाच्या तपासणीसाठी राज्य घटनेच्या ३४० कलमांतर्गत आयोग स्थापन करायला आज मंजुरी दिली. आयोगाच्या अध्यक्षांची नियुक्ती झाल्यापासून १२ आठवड्यांच्या आत आयोगाने अहवाल सादर करायचा आहे. हा आयोग अन्य मागासवर्गीयांच्या उप-वर्गीकरणाच्या तपासणीसाठी स्थापन केलेला आयोग म्हणून ओळखला जाईल. या आयोगाच्या प्रस्तावित अटी पुढीलप्रमाणे:- १. केंद्रीय यादीत समाविष्ट ओबीसींच्या आधारे ओबीसी गटातील सर्व जाती/जमाती यांना आरक्षणात मिळणाऱ्या असमान लाभांचे प्रमाण तपासणे. २. ओबीसींच्या उप-वर्गीकरणासाठी वैज्ञानिक पद्धतीने निकष, मापदंड यंत्रणा याबाबत विचार करणे. ३. ओबीसींच्या केंद्रीय यादीतील जाती/जमाती/उपजाती तपासून त्यांचे संबंधित उप-वर्गीकरण करणे. सर्वोच्च न्यायालयाने १६. ११. १९९२च्या आदेशात म्हटले आहे कि मागासवर्गीयांचे मागास किंवा अधिक मागास असे वर्गीकरण करण्यावर राज्यांना कुठलेही निर्बंध नाहीत आणि जर राज्यांना ते करायचे असेल तर कायद्याने त्याला परवानगी आहे. आंध्र प्रदेश, तेलंगण, पुदुच्चेरी, कर्नाटक, हरियाणा, झारखंड, प. बंगाल, बिहार, महाराष्ट्र आणि तामिळनाडू या राज्यांनी याआधीच अन्य मागासवर्गीयांचे उप-वर्गीकरण केले आहे.
पंतप्रधान उद्या व्हायब्रंट गुजरात शिखर परिषद 2019 साठी गुजरातला भेट देणा

पंतप्रधान नरेंद्र मोदी उद्या 17 जानेवारी 2019 रोजी तीन दिवसांच्या गुजरात दौऱ्यावर जाणार आहेत. या दौऱ्यात ते गांधीनगर, अहमदाबाद आणि हजीराला भेट देणार आहेत. उद्या होणाऱ्या पहिल्या कार्यक्रमात गांधीनगर येथे महात्मा मंदीर प्रदर्शन केंद्रात व्हायब्रंट गुजरात जागतिक व्यापार प्रदर्शनाचे पंतप्रधान उद्‌घाटन करतील. या प्रदर्शनात 25 हून अधिक औद्योगिक आणि व्यापार क्षेत्र एकाच छताखाली उपलब्ध असतील. संध्याकाळी ते अहमदाबाद येथे सरदार वल्लभभाई पटेल वैद्यकीय विज्ञान आणि संशोधन संस्थेचे उद्‌घाटन करतील. अहमदाबाद महानगरपालिकेने हे अत्याधुनिक अतिविशिष्ट सरकारी रुग्णालय बांधले आहे. यामध्ये आधुनिक सुविधा तसेच एअर ॲम्ब्युलन्सचा समावेश आहे. 78 मीटर उंच ही इमारत असून कौशल्य, व्याप्ती आणि वेग यांचे खरे मिश्रण आहे. डिजिटल भारताच्या अनुषंगाने हे रुग्णालय पूर्णपणे कागदरहीत असेल. आयुष्मान भारत योजनेच्या अंतर्गत हे रुग्णालय सामान्य माणसाच्या सेवेसाठी उपलब्ध असेल. पंतप्रधान या रुग्णालयातील सुविधांची पाहणी करतील आणि उपस्थितांना संबोधित करतील. त्यानंतर संध्याकाळी उशीरा पंतप्रधान अहमदाबाद शॉपिंग फेस्टीवल 2019 चे उद्‌घाटन करतील. व्हायब्रंट गुजरातच्या बरोबरीने या महोत्सवाचे आयोजन करण्यात आले आहे. यावेळी पंतप्रधान व्हायब्रंट गुजरात अहमदाबाद शॉपिंग फेस्टीवलच्या मॅसकॉटचे उद्‌घाटन करतील. अहमदाबाद शॉपिंग फेस्टीवल हा भारतातील अशा प्रकारचा पहिलाच महोत्सव आहे. शहरातील उद्योगांना त्यांची उत्पादने सादर करण्यासाठी यामुळे संधी मिळेल. पंतप्रधान यावेळी उपस्थितांना संबोधित करतील. दुसऱ्या दिवशी 18 जानेवारी 2019 रोजी पंतप्रधान गांधी नगर येथे महात्मा मंदीर प्रदर्शन केंद्रात नवव्या व्हायब्रंट गुजरात शिखर परिषदेचे उद्‌घाटन करतील. 2003 मध्ये गुजरातचे तत्कालीन मुख्यमंत्री नरेंद्र मोदी यांनी गुजरातला पसंतीचे गुंतवणूक केंद्र बनवण्यासाठी व्हायब्रंट गुजरात शिखर परिषदेचे आयोजन केले होते. या परिषदेमुळे जागतिक, सामाजिक, आर्थिक विकास, ज्ञानाचे आदान-प्रदान आणि उपयुक्त भागीदारी करण्यासाठी एक मंच उपलब्ध झाला आहे. 19 जानेवारी 2019 रोजी हजीरा बंदूक कारखान्याच्या स्थापनेसाठी पंतप्रधान हजीराला भेट देतील. हजीरा येथून पंतप्रधान दादरा-नगर हवेली मधील सिल्वासाला भेट देतील. तिथे ते विविध विकास प्रकल्पांचे उद्‌घाटन आणि पायाभरणी करतील. आपल्या दौऱ्याच्या शेवटच्या दिवशी पंतप्रधान 19 जानेवारी रोजी मुंबईला भेट देतील. भारतीय सिनेमाच्या राष्ट्रीय संग्रहालयाच्या नवीन इमारतीचे उद्‌घाटन त्यांच्या हस्ते होईल.
आचार्य कृपलानी  यांच्या  जयंतीनिमित्त पंतप्रधानांनी वाहिली आदरांजली

आचार्य कृपलानी यांच्या जयंतीनिमित्त पंतप्रधान नरेंद्र मोदी यांनी त्यांना आदरांजली वाहिली आहे. एका ट्विटमध्ये पंतप्रधान म्हणाले; “आचार्य कृपलानी यांना त्यांच्या जयंतीनिमित्त विनम्र अभिवादन. आपल्या स्वातंत्र्यलढ्यात त्यांनी दिलेल्या योगदानाबद्दल ते सगळ्यांसाठीच वंदनीय आहेत. संसदपटू म्हणून त्यांनी ठसा उमटवला. त्यांचे शिक्षणातील योगदान आणि समाजसेवेसाठी हिरिरीने केलेले कार्य देखील उल्लेखनीय आहे.”
राजस्थानमधील जेतसर येथे 200 मेगावॅटचा सौर उर्जा प्रकल्प

पंतप्रधान नरेंद्र मोदी यांच्या अध्यक्षतेखाली केंद्रीय मंत्रिमंडळाने राजस्थानमधील श्री गंगानगर जिल्ह्यातील जेतसर येथील सेंट्रल स्टेट फार्ममधील 400 हेक्टर बिनलागवडीच्या शेतजमिनीचा वापर 200 मेगावॅटच्या सौर ऊर्जा प्रकल्पासाठी करायला मंजुरी दिली आहे. सध्या ही जमीन कृषी आणि शेतकरी कल्याण मंत्रालयाच्या अखत्यारीतील राष्ट्रीय बियाणे महामंडळाच्या ताब्यात आहे. निवडण्यात आलेली सार्वजनिक क्षेत्रातील कंपनी हा सौर ऊर्जा प्रकल्प उभारेल. राष्ट्रीय बियाणे महामंडळ आपल्या ताब्यातील साडेपाच हजार हेक्टर जमिनीपैकी 400 हेक्टर जमीन निवडण्यात आलेल्या कंपनीला देईल. सौर प्रकल्प उभारणीचा खर्च त्या कंपनीला करावा लागेल. या प्रकल्पामुळे राष्ट्रीय बियाणे महामंडळाला महसूल मिळेल आणि देशासाठी स्वच्छ उर्जेची निर्मिती होईल.
कन्नड गायक शिवमोग्गा सुब्बण्णा यांच्या निधनाबद्दल पंतप्रधानांनी व्यक्त केला शोक

नवी दिल्ली, 12 ऑगस्ट 2022 प्रसिद्ध कन्नड गायक शिवमोग्गा सुब्बण्णा यांच्या निधनाबद्दल पंतप्रधान नरेंद्र मोदी यांनी शोक व्यक्त केला आहे. आपल्या ट्विटर संदेशामध्ये पंतप्रधान म्हणाले: “असामान्य गायक शिवमोग्गा सुब्बण्णा हे कन्नड गीते आणि संगीताची आवड असलेल्यांच्या घराघरात परिचयाचे नाव होते. त्यांच्या कलाकृतींची प्रशंसा झाली आहे ;त्याचप्रमाणे कन्नड काव्यातील मौल्यवान रत्नांना आजच्या पिढीशी जोडण्याचा प्रयत्न त्यांनी केला होता.त्यांच्या निधनामुळे तीव्र दुःख झाले आहे. त्यांचे कुटुंबीय आणि त्यांच्या चाहत्यांच्या दु:खात मी सहभागी आहे.ओम शांती”
ऑस्ट्रेलियात भारताच्या कोव्हॅक्सिन लसीला मान्यता दिल्याबद्दल पंतप्रधानांनी स्काॅट माॅरीसन यांचे मानले आभार

भारताच्या कोव्हॅक्सिन या लसीच्या प्रकाराला ऑस्ट्रेलियात मान्यता दिल्याबद्दल पंतप्रधान नरेंद्र मोदी यांनी ऑस्ट्रेलियाचे पंतप्रधान एच.ई.स्कॉट मॉरिसन यांचे आभार मानले आहेत. आपल्या ट्विटरसंदेशामध्ये पंतप्रधान म्हणाले; मी माझे प्रिय सुह्रुद स्कॉट मॉरिसन एम.पी.यांनी(@ScottMorrisonMP)भारताच्या कोव्हॅक्सिनला ऑस्ट्रेलियात मान्यता दिल्याबद्दल त्यांचे आभार मानतो. हे भारत आणि ऑस्ट्रेलिया "यांच्यातील भागीदारीच्या दृष्टीने कोविडनंतरच्या काळातील महत्त्वाचे पाऊल आहे.
रोहतांग खिंडीत बांधण्यात आलेल्या रोहतांग बोगद्याला माजी पंतप्रधान अटल बिहारी वाजपेयी यांचे नाव देण्याचा केंद्रीय मंत्रिमंडळाचा निर्णय

मनाली आणि लेह या मार्गादरम्यान रोहतांग खिंडीत सरकारने नुकत्याच बांधलेल्या बोगद्याला माजी पंतप्रधान अटल बिहारी वाजपेयी यांचे नाव देण्याचा निर्णय पंतप्रधान नरेंद्र मोदी यांच्या अध्यक्षतेखालील मंत्रिमंडळाने घेतला आहे. उद्या म्हणजेच 25 डिसेंबर, 2019, या अटलजींच्या जयंतीदिनी या बोगद्याला त्यांचे नाव दिले जाणार आहे. अटल बिहारी वाजपेयी पंतप्रधान असतांना, जून 2000 साली हा ऐतिहासिक बोगदा बांधण्याचा निर्णय घेण्यात आला होता. 8.8 किलोमीटर लांब असलेला हा 3000 मीटर उंचीवर बांधण्यात आलेला जगातील सर्वाधिक लांब बोगदा आहे. या बोगद्यामुळे मनाली ते लेह या प्रवासातील वाहतुकीच्या खर्चात कोट्यवधी रुपयांची बचत होणार आहे. या बोगद्यामुळे मनाली ते लेह दरम्यानचे अंतर 46 किलोमीटर्सने कमी होणार आहे. हा साडे दहा मीटर्स रुंदीचा दुहेरी बोगदा असून त्यात अग्निशमन यंत्रणाही बसवण्यात आली आहे. बी आर ओ म्हणजेच सीमा मार्ग संघटनेने अविरत कष्ट करून 15 ऑक्टोबर 2017रोजी या बोगद्याचे बांधकाम जवळपास पूर्ण केले. सध्या या बोगद्याचे काम अंतिम टप्प्यात असून लवकरच तो वाहतुकीसाठी खुला होईल.
पंतप्रधानांनी देशवासीयांना गीता जयंतीच्या शुभेच्छा दिल्या

पंतप्रधान नरेंद्र मोदी यांनी देशवासीयांना गीता जयंतीच्या शुभेच्छा दिल्या आहेत. पंतप्रधानांनी आपल्या ट्वीटर संदेशात म्हटले आहे; “भारतामृत सर्वस्वं विष्णोर्वक्त्राद्विनिः सृतम्। गीता गंगोदकं पीत्वा पुनर्जन्म न विद्यते।। सर्व देशवासीयांना गीता जयंतीच्या हार्दिक शुभेच्छा. श्रीमद्भगवद्गीता मानवाला अनेक शतकांपासून मार्गदर्शन करत आहे. अध्यात्म आणि प्रत्यक्ष जीवनाशी जोडला गेलेला हा महान ग्रंथ प्रत्येक युगात मार्गदर्शक ठरेल.”
शिक्षकेतर सार्वजनिक आरोग्य तज्ञ आणि केंद्रीय आरोग्य सेवेच्या जनरल ड्यूटी वैद्यकीय अधिकाऱ्यांच्या सब-कॅडरचे निवृत्तीचे वय 65 वर्षांपर्यंत वाढवायला मंत्रिमंडळाची मंजुरी

पंतप्रधान नरेंद्र मोदी यांच्या अध्यक्षतेखाली केंद्रीय मंत्रिमंडळाने शिक्षकेतर आणि केंद्रीय आरोग्य सेवेच्या सार्वजनिक आरोग्य तज्ञांचे निवृत्तीचे वय 62 वर्षांवरुन 65 वर्षांपर्यंत, तर जनरल ड्युटीवरील वैद्यकीय अधिकाऱ्यांच्या सब-केडरच्या डॉक्टरांचे निवृत्तीचे वय 65 वर्षांपर्यंत वाढवायला मंजुरी दिली. या निर्णयामुळे रुग्णांची उत्तम सेवा, वैद्यकीय महाविद्यालयांमध्ये योग्य शैक्षणिक उपक्रम तसेच आरोग्य सेवा पुरवण्यासाठी राष्ट्रीय आरोग्य कार्यक्रमांची अंमलबजावणी करण्यास मदत मिळेल. कोणतेही आर्थिक निर्बंध नसतील, रुग्णांच्या अविरत सेवेसाठी रिक्त जागा त्वरित भरल्या जातील.
आखाडा परिषदेचे अध्यक्ष नरेंद्र गिरी यांच्या निधनाबद्दल पंतप्रधानांकडून दुःख व्यक्त

नवी दिल्‍ली, 20 सप्‍टेंबर 2021 आखाडा परिषदेचे अध्यक्ष नरेंद्र गिरी यांच्या निधनाबद्दल पंतप्रधान नरेंद्र मोदी यांनी तीव्र दु: ख व्यक्त केले आहे. एका ट्विटमध्ये पंतप्रधान म्हणाले; "आखाडा परिषदेचे अध्यक्ष नरेंद्र गिरी यांच्या निधनामुळे अतिशय दुःख झाले आहे. आध्यात्मिक परंपरांप्रति समर्पित राहून त्यांनी संत समाजाच्या अनेक विचारधारांना एकत्र जोडण्यात मोठी भूमिका बजावली. त्यांच्या आत्म्यास चिर:शांती लाभो हीच ईश्वर चरणी प्रार्थना. ॐ शांति!"
नागरिकांच्या संदेशांद्वारे सशस्त्र सेनांची दिवाळी स्मरणीय व्हावी

आपल्या सशस्त्र सेनांप्रती देशाला वाटणारा अभिमान आणि कौतुकाची भावना येत्या दिवाळीत पंतप्रधान नरेंद्र मोदी यांच्या विशेष अभियानाच्या माध्यमातून नाविन्याने व्यक्त होणार आहे. #Sandesh2Soldiers या अभियानाच्या माध्यमातून देशाच्या सीमेवर, आपल्या प्रियजनांपासून दिवाळी साजरी करणाऱ्या भारतीय सैन्यदलाच्या जवानांमध्ये आनंद आणि उत्साह पोहचविण्याची संधी प्रत्येक नागरिकाला प्राप्त होणार आहे. सशस्त्र दलांना पत्र आणि संदेश पाठविण्यासाठी नागरिकांना आवाहन करण्यासाठी आणि निमंत्रित करण्यासाठी एक समग्र अभियान राबविण्यात आले आहे. पंतप्रधानांच्या कल्पनेतून साकारलेले हे अभियान सोशल मिडियावर एका विशेष चित्रफितीच्या माध्यमाद्वारे आपल्या शूर सैन्यदलाच्या जवानांना संदेश पाठविण्याचे आवाहन नागरिकांना करण्यात आले आहे. जारी झाल्यापासून तासाभरातच ट्विटर आणि फेसबुकसारख्या मंचावर या चित्रफितीने अनेकांच्या मनात औत्सुक्य निर्माण केले आहे. या अभियानाच्या माध्यमातून नागरिकांना नरेंद्र मोदी ॲपवर MyGov.in च्या माध्यमातून तसेच आकाशवाणीच्या माध्यमातून सैन्यातील जवानांना संदेश पाठविता येतील. सैन्य दलाप्रती नागरिकांच्या मनातील भावना विशद करणारा कार्यक्रम दूरदर्शनवर सादर केला जाईल. सैन्य दलातील जवानांना स्वत:च्या हस्ताक्षरातील संदेश पाठवून शुभेच्छा देता याव्यात यासाठी नरेंद्र मोदी ॲपवर एक विशेष मोडयूल जारी करण्यात आले आहे. #Sandesh2Soldiers या अभियानाच्या माध्यमातून सर्वसामान्य नागरिक आणि सैन्यदलातील जवान यांच्यात परस्पर संवाद वाढविणे अपेक्षित आहे. यापूर्वी याच महिन्यात भोपाळ येथे झालेल्या एका कार्यक्रमात पंतप्रधानांनी आपल्या शूर जवानांच्या आयुष्यातील मानवी पैलू दुर्लक्षित राहू नये असे म्हटले होते. जवानांशी भेट होईल तेव्हा त्यांना सन्मानाची वागणूक देण्याच्या पंतप्रधानांच्या आवाहनालाही सोशल मिडीयावर चांगलाच प्रतिसाद मिळाला. पंतप्रधानपदी विराजमान झाल्यानंतर नरेंद्र मोदी यांनी दोन्ही वर्षातील दिवाळी सण सैन्य दलांसोबत साजरे केले आहेत.
भारत  आणि हेलेनिक यांच्यातील नवीकरणीय ऊर्जा सहकार्य कराराला केंद्रीय मंत्रिमंडळाची मंजुरी

पंतप्रधान नरेंद्र मोदी यांच्या अध्यक्षतेखाली केंद्रीय मंत्रिमंडळाला भारत आणि हेलेनिक यांच्यातील नवीकरणीय ऊर्जा सहकार्य कराराबाबत अवगत करण्यात आले. परराष्ट्र व्यवहार मंत्री सुषमा स्वराज आणि नोव्हेंबर 2017 मध्ये नवी दिल्लीत आलेले हेलेनिकचे परराष्ट्र व्यवहार मंत्री निकोस कोटझीयस यांनी त्यावेळी या करारावर स्वाक्षऱ्या केल्या होत्या. परस्पर लाभानुसार नवीन आणि नवीकरणीय मुद्यांवर तांत्रिक द्विपक्षीय सहकार्याला प्रोत्साहन देण्यासाठी सहकारी संस्थात्मक संबंध स्थापित करणे हा दोन्ही देशांचा उद्देश आहे. सहकार्याच्या क्षेत्रांबाबत आढावा, देखरेख आणि संबंधित विषयांवर चर्चा करण्यासाठी एक संयुक्त कृती गट स्थापन करण्याची तरतूद या सामंजस्य करारात आहे. अनुभव आणि माहितीच्या जाळ्याचे आदान प्रदान करणे हा कराराचा उद्देश आहे.
दिवंगत माजी राष्ट्रपती प्रणव मुखर्जी यांना केंद्रीय मंंत्रिमंडळाची श्रद्धांजली

प्रणव मुखर्जी यांच्या स्मरणार्थ दोन मिनिटांचे मौन भारताचे माजी राष्ट्रपती प्रणव मुखर्जी यांच्या निधनाबद्दल केंद्रीय मंत्रिमंडळाने शोक व्यक्त केला आहे. मुखर्जी यांच्या स्मरणार्थ केंद्रिय मंत्रिमंडळाने दोन मिनिटांचे मौन राखले. मंत्रिमंडळाने यावेळी पुढील ठराव संमत केले: “भारताचे माजी राष्ट्रपती प्रणव मुखर्जी यांच्या निधनाबद्दल केंद्रीय मंत्रिमंडळ शोक व्यक्त करीत आहे. त्यांच्या निधनामुळे, देशाने एक प्रतिष्ठित नेता आणि उत्कृष्ट संसदपटू गमावला आहे. भारताचे 13 वे राष्ट्रपती म्हणून पद भूषविलेले प्रणव मुखर्जी हे प्रशासकीय कामकाजात अद्वितीय अनुभव असलेले व्यक्तिमत्त्व होते. त्यांनी केंद्रीय परराष्ट्र, संरक्षण, वाणिज्य आणि अर्थमंत्री म्हणून काम काम पाहिले होते. 11 डिसेंबर, 1935 रोजी पश्चिम बंगालच्या बीरभूम जिल्ह्यातील एका छोट्या गावात मिराती येथे मुखर्जी यांचा जन्म झाला. इतिहास आणि राज्यशास्त्र या विषयांमध्ये पदव्युत्तर पदवी मिळवितानाच कोलकत्ता विद्यापीठतून त्यांनी कायदा विषयात पदवी घेतली. त्यांनंतर त्यांनी महाविद्यालयीन प्राध्यापक आणि पत्रकार म्हणून आपल्या व्यावसायिक कारकिर्दीला प्रारंभ केला. आपल्या वडिलांकडून राष्ट्रीय चळवळीची प्रेरणा घेऊन, मुखर्जी यांनी 1969 मध्ये राज्यसभेवर निवडून आल्यानंतर पूर्णवेळ जनहितार्थ काम करण्याचा निर्णय घेतला. मुखर्जी यांनी उद्योग, नौवहन आणि परिवहन, पोलाद उद्योग या खात्याचे उपमंत्री आणि 1973 – 75 दरम्यान अर्थ राज्यमंत्री म्हणून काम पाहिले. 1982 मध्ये त्यांनी प्रथमच अर्थमंत्री म्हणून पदभार स्वीकारला आणि 1980 ते 1985 पर्यंत ते राज्यसभेचे सभागृह नेते होते. 1991 ते 1996 या काळात ते योजना आयोगाचे उपाध्यक्ष होते. 1993 पासून 1995 पर्यंत अर्थमंत्री आणि 1995 ते 1996 पर्यंत परराष्ट्रमंत्री तसेच 2004 ते 2012 पर्यंत संरक्षणमंत्री म्हणूनही त्यांनी काम पाहिले आहे. त्यांनी 2006 ते 2009 या काळात परराष्ट्रमंत्री आणि 2009 ते 2012 या काळात लोकसभेचे नेते ही पदे भूषविली. प्रणव मुखर्जी यांनी 2 जुलै 2012 रोजी राष्ट्रपती पदाची सूत्रे स्वीकारली आणि आपला पाच वर्षांचा कार्यकाल पूर्ण केला. राष्ट्रपती म्हणून मुखर्जी यांनी उच्च पदाचा सन्मान वाढविला आणि राष्ट्रीय व आंतरराष्ट्रीय बाबींविषयी आपल्या अभ्यासू आणि मानवतावादी दृष्टिकोनाचे दर्शन घडविले. विपुल प्रमाणात वाचन करणाऱ्या, मुखर्जी यांनी भारतीय अर्थव्यवस्था आणि राष्ट्र उभारणीवर अनेक पुस्तके लिहिली आहेत. त्यांना अनेक पुरस्कार आणि सन्मानाने गौरविण्यात आले आहे. त्यात 1997 मध्ये सर्वोत्कृष्ट संसदपटू पुरस्कार, 2008 मध्ये पद्म विभूषण आणि भारताचा सर्वोच्च नागरी सन्मान भारतरत्न पुरस्कार त्यांना 2019 मध्ये प्रदान करण्यात आला. मुखर्जी यांनी राष्ट्रीय जीवनावर आपली छाप सोडली आहे. त्यांच्या निधनाने देशाने एक प्रतिष्ठित राष्ट्रीय नेता, निपुण संसद सदस्य आणि एक मोठा राजकारणी गमावला आहे. प्रणव मुखर्जी यांनी देशाप्रति बजावलेल्या सेवांबद्दल मंत्रीमंडळ कृतज्ञता व्यक्त करते तसेच सरकार संपूर्ण देशाच्या वतीने त्यांच्या शोकग्रस्त कुटुंबातील सदस्यांप्रति मनापासून सहवेदना व्यक्त करते.”
कानपुर हवाई तळ येथील संरक्षण विभागाची ६.५६२८ एकर जमीन केंद्रीय विद्यालय संघटनेला शाळेची इमारत बांधण्यासाठी हस्तांतरित करायला केंद्रीय मंत्रिमंडळाची मंजुरी

पंतप्रधान नरेंद्र मोदी यांच्या अध्यक्षतेखाली केंद्रीय मंत्रिमंडळाने कानपुर हवाई तळ येथील संरक्षण विभागाची ६.५६२८ एकर जमीन केंद्रीय विद्यालय संघटनेला हस्तांतरित करायला मंजुरी दिली आहे. शाळेची इमारत बांधण्यासाठी आणि अन्य संलग्न सुविधा उभारण्यासाठी तिचा वापर केला जाईल. १६ जून २०११ रोजी घेण्यात आलेल्या यापूर्वीच्या निर्णयात थोडा बदल करण्यात आला आहे. तेव्हा ८.९० एकर जमीन हस्तांतरित करायला मंजुरी देण्यात आली होती. सध्याच्या सरकारी धोरणानुसार वार्षिक १ रुपया भाडे इतक्या कमी दराने भाडेतत्वावर ही जमीन हस्तांतरित करण्यात येईल. शाळेसाठी पायाभूत सुविधांचा विकास केंद्रीय विद्यालय संगठन त्यांच्या निकषानुसार आणि त्यांच्या स्वतःच्या निधीने करेल. कानपुर हवाई तळ येथे केंद्रीय विद्यालय ऑगस्ट १९८५ पासून एका तात्पुरत्या बराकीत कार्यरत असून शाळेच्या गरजा ते पूर्ण करू शकत नाहीत. विद्यार्थ्यांची वाढती संख्या सामावून घेण्यात आणि आवश्यक सुविधा पुरवण्यास सध्याची जागा अपुरी आहे. जमीन हस्तांतरित झाल्यावर संगठनेला स्वतःची इमारत आवश्यक सुविधांसह बांधता येईल. जमीन हस्तांतरणासंबंधी प्रक्रिया दोन महिन्यात पूर्ण केली जाईल.
केंद्रीय सूचीत इतर मागास वर्गीय उप वर्गीकरणाबाबतचा मुद्दा तपासण्याबाबत नेमलेल्या आयोगाला 20 जून 2018 पर्यंत मुदत वाढ द्यायला मंत्री मंडळाची मान्यता

केंद्रीय सूचीत इतर मागास वर्गीय उप वर्गीकरणाबाबतचा मुद्दा तपासण्याबाबत नेमलेल्या आयोगाला 20 जून 2018 पर्यंत दुसरी आणि अंतिम मुदत वाढ द्यायला मंत्री मंडळाने मान्यता दिली आहे. यामुळे या आयोगाला 27 मार्च 2018 नंतर बारा आठवड्याची मुदतवाढ मिळून आयोगाचा कालावधी 20 जून 2018 पर्यंत झाला आहे. पूर्वपीठीका राज्य घटनेच्या 340 व्या कलमाअंतर्गत, राष्ट्रपतींच्या संमतीने 2 ऑक्टोबर 2017 ला या आयोगाची स्थापना झाली आहे.न्यायमूर्ती ( निवृत्त) जी रोहिणी यांच्या अध्यक्षतेखालच्या या आयोगाने 11 ऑक्टोबर 2017पासून काम सुरु केले.आयोगाने, इतर मागासवर्गीय उपवर्गीकरण असणारी सर्व राज्ये आणि केंद्र शासित प्रदेश आणि राज्य मागासवर्गीय आयोगाशी चर्चा केली आहे. इतर मागास वर्गीयांच्या उच्च शिक्षण अभ्यास क्रमासाठी प्रवेशा संदर्भात उच्च शिक्षण संस्था कडून आयोगाने माहिती मागवली आहे.याशिवाय इतर साबंधीतान्क्दुन्ही माहिती मागवण्यात आली आहे. याचे व्यापक आकारमान लक्षात घेऊन आणि त्याचे शास्त्रोक्त वर्गीकरण करून सर्वंकष अहवाल तयार करण्यासाठी लागणारा वेळलक्षात घेऊन आयोगाने 20 जून 2018 पर्यंत मुदतवाढ मागितली होती.
पंतप्रधानांकडून पात्र मतदारांना नोंदणी आणि मतदान अधिकाराचा वापर करण्याचे आवाहन

पंतप्रधानांनी नरेंद्र मोदी यांनी राष्ट्रीय मतदार दिनानिमित्त सर्व पात्र मतदारांना नोंदणी करण्याचे आणि लोकशाही मजबूत करण्यासाठी मतदानाचा हक्क बजावण्याचे आवाहन केले आहे. पंतप्रधान म्हणाले, “राष्ट्रीय मतदार दिनानिमित्त सर्वांना शुभेच्छा. या दिवशी स्थापना झालेल्या केंद्रीय निवडणूक आयोगाचे अभिनंदन. मी सर्व पात्र मतदारांना, विशेषत: तरुणांना, नोंदणी करण्याचे आणि त्यांच्या सहभागाने लोकशाही मजबूत करण्याचे आवाहन करतो. एका मताची ताकद खूप असते.”
श्री रामकृष्ण परमहंस यांच्या जयंती निमित्त पंतप्रधानांतर्फे  श्रद्धांजली अर्पण

पंतप्रधान श्री. नरेंद्र मोदी यांनी श्री रामकृष्ण परमहंस यांना त्यांच्या जयंती निमित्त श्रद्धांजली अर्पण केली. “मी रामकृष्ण परमहंस यांच्या जयंती निमित्त त्यांना नमस्कार करतो. त्यांनी एकता आणि बंधु भावाची भावना जोपासली. त्यांनी ”विभाजनेपासून मुक्त ” समाजाचे स्वप्न पहिले होते. असे पंतप्रधान नरेंद्र मोदी यांनी सांगितले.” पंतप्रधानांनी मागील वर्षात सादर केलेल्या एका भाषणा बाबत अनुभव सांगितले , ज्यात त्यांनी श्री रामकृष्ण परमहंस यांना श्रद्धांजली दिली होती. भाषणाचा दुवाः https://www.narendramodi.in/pm-modi-addresses-sri-ram-krishna-vachanmitra-satram-tiruvalla-via-video-conferencing-534416 PIBMUM/
राष्ट्रकुल क्रीडा स्पर्धा 2022 मध्ये बॅडमिंटन खेळात सुवर्णपदक पटकावल्याबद्दल पीव्ही सिंधूचे पंतप्रधानांकडून अभिनंदन

नवी दिल्‍ली, 8 ऑगस्‍ट 2022 बर्मिंगहॅम येथील राष्ट्रकुल क्रीडा स्पर्धा 2022 मध्ये बॅडमिंटन खेळात सुवर्णपदक पटकावल्याबद्दल पंतप्रधान नरेंद्र मोदी यांनी पीव्ही सिंधूचे अभिनंदन केले आहे. ट्विट संदेशात पंतप्रधान म्हणाले; "असामान्य अशी @Pvsindhu1 ही निर्विवाद अजिंक्य आहे! सर्वोत्कृष्टता म्हणजे काय हे ती वारंवार प्रतीत करते. तिचे समर्पण आणि वचनबद्धता अवर्णनीय आहे. राष्ट्रकुल क्रीडा स्पर्धेत सुवर्णपदकाला गवसणी घातल्याबद्दल तिचे अभिनंदन. तिच्या भविष्यातील वाटचालीसाठी तिला खूप शुभेच्छा."